31996D0091
L 021/69
JURNALUL OFÍCIAL AL UNIUNII EUROPENE
DECIZIA CONSILIULUI
din 22 ianuarie 1996
privind aprobarea modificării articolului VII din Convenția privind pescuitul și conservarea resurselor vii din Marea Baltică și Belts
(96/91/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43 coroborat cu articolul 228 alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
întrucât Convenția privind pescuitul și conservarea resurselor vii în Marea Baltică și Belts, semnată la Gdansk la 13 septembrie 1973, a fost modificată de Protocolul la Conferința reprezentanților statelor părți la Convenție, semnat la Varșovia, pe 11 noiembrie 1982;
întrucât Comunitatea a aderat la Convenția privind pescuitul și conservarea resurselor vii din Marea Baltică și Belts pe 18 martie 1984 (3);
întrucât au avut loc negocieri în cursul celei de-a 20-a Sesiuni a Comisiei internaționale a pescuitului din Marea Baltică în vederea modificării articolului VII din această Convenție, pentru a stabili o legătură mai strânsă între contribuțiile financiare ale părților contractante și dimensiunea resurselor piscicole alocate acestora în conformitate cu convenția;
întrucât propunerea de modificare va intra în vigoare la 90 de zile după ce guvernul depozitar a primit notificarea de acceptare a acestei modificări de către toate părțile contractante;
întrucât, în lumina posibilităților de pescuit care îi sunt alocate în aplicarea convenției, este în interesul Comunității să aprobe propunerea de modificare,
DECIDE:
Articolul 1
Modificarea articolului VII din Convenția privind pescuitul și conservarea resurselor vii din Marea Baltică și Belts este aprobată de Comunitate.
Textul modificării este anexat la prezenta decizie.
Articolul 2
Președintele Consiliului este autorizat să numească persoana abilitată să notifice guvernul depozitar cu privire la aprobarea Comunității în conformitate cu articolul XVI din convenție.
Adoptată la Bruxelles, 22 ianuarie 1996.